নিউজডেস্ক, বাংলাদেশনিউজ২৪x৭.কম;  নতুন কৃষিনীতিতে হাওড়াঞ্চলের কৃষি ব্যবস্থাকে অন্তর্ভুক্ত করার দাবি জানিয়েছে নাগরিক সংহতি। গতকাল  সকাল ১১টায় রাজধানীর শাহবাগে জাতীয় জাদুঘরের সামনে সংগঠনটি আয়োজিত প্রস্তাবিত কৃষিনীতিতে হাওড়ের কৃষিব্যবস্থাকে অন্তর্ভুক্ত করার দাবি শীর্ষক মানববন্ধন ও নাগরিক সমাবেশে এ দাবি জানানো হয়। সমাবেশে বক্তারা অভিযোগ করেন, এপর্যন্ত যতগুলো কৃষিনীতি প্রণয়ন হয়েছে তার সবগুলোই সমতল অঞ্চল নির্ভর। বাংলাদেশের ৬৪টি জেলার ৭টি জেলাই হাওড় অধ্যুষিত এবং এসব হাওড়াঞ্চলের ৯০ ভাগ লোক কৃষক উল্লেখ করে বক্তারা বলেন, জাতীয় কৃষিনীতিতে এ অঞ্চলের কৃষি ব্যবস্থাকে অন্তর্ভুক্ত না করলে এ দেশের কৃষি ব্যবস্থার উন্নতি সম্ভব নয়। সমাবেশের সভাপতি ও  নাগরিক সংহতির সাধারণ সম্পাদক শরিফুজ্জামান শরিফ বলেন, বাংলাদেশে উৎপাদিত ধানের এক-পঞ্চমাংশই আসে হাওড়াঞ্চল থেকে। এ অঞ্চলের কৃষকরা সময়মতো পুরো ফসল ঘরে তুলতে পারলে আমাদের বিদেশ থেকে কোনও চাল আমদানি করতে হবে না। হাওড়াঞ্চলের মানুষের দ্বিতীয় প্রধান পেশা মাছ ধরা। তাই এ অঞ্চলের মানুষের উন্নতির জন্য কৃষিনীতির পাশাপাশি জলমহাল নীতিমালায় তাদের স্বার্থরক্ষার বিষয়গুলো অন্তর্ভুক্ত করারও দাবি জানান শরিফুজ্জামান ।  তিনি বলেন, ১৯৭২ থেকে শুরু করে ২০০৯ পর্যন্ত যতগুলো জলমহাল নীতিমালা প্রণয়ন করা হয়েছে তাদের কোনোটিতেই প্রকৃত  জেলেদের স্বার্থ সংরক্ষিত হয়নি। আইনের ফাঁক দিয়ে এই সামাজিক সম্পত্তি গুটিকয়েক প্রভাবশালী মানুষের হাতে রয়ে গেছে। হাওড়াঞ্চলে আগাম বন্যার কারণে প্রতি বছরই ফসলের ব্যাপক ক্ষতি হয় উল্লেখ করে নাগরিক সংহতির নির্বাহী কমিটির সদস্য সুব্রত কুমার দাস দ্রুত ফলনশীল ধানের বীজ উৎপাদনের জন্য কৃষিবিদদের প্রতি আহ্বান জানান। হাওড় অঞ্চলগুলো বছরের চার মাস পানির নিচে থাকে জানিয়ে নেত্রকোণার খালিয়াজুরী উপজেলার চেয়ারম্যান গোলাম কিবরিয়া জব্বার বলেন, বাঁধ উচু করে এবং নদী যথাযথভাবে খনন করে নদীর নাব্য বৃদ্ধি করে এ সমস্যার মোকাবেলা করা  সম্ভব। এজন্য নদী খনন ও বাঁধ উঁচু করা প্রকল্পের ক্ষেত্রে হাওড় অঞ্চলকে যথাযথ গুরুত্ব দেওয়ার আহ্বান জানান তিনি। সমাবেশে কৃষির আধুনিকীকরণ, বীজের নিয়ন্ত্রণ বহুজাতিক কোম্পানিকে দেওয়া বন্ধ করা, কৃষিখাতে বিদেশি পরামর্শক নিয়োগ বন্ধ করা, সব ব্যাংককে কৃষি ঋণ প্রদানে উদ্বুদ্ধ করা, কৃষিতে বিশ্ব ব্যাংকের খবরদারি বন্ধ করা, কৃষককে ফসলে নায্য মূল্য দেওয়া নিশ্চিত করাসহ সামগ্রিক কৃষির উন্নতির জন্য বিভিন্ন দাবি তুলে ধরা হয়। এ অনুষ্ঠানে আরও উপস্থিত ছিলেন নাগরিক সংহতির নির্বাহী কমিটির সদস্য ও হাওড়বাসী ড. হালিম দাত খান, মোঃ ইব্রাহীম,  আকতার হোসেন, আজিজুল হক প্রমুখ।  বাংলাদেশনিউজ২৪xx৭.কম/এমএ/এসএকে.